**Forskrift om gravplassvedtekter, Kragerø kommune,**

**Vestfold og Telemark**

Vedtatt av Kragerø kirkelige fellesråd 28.02.2022. Godkjent av Statsforvalteren i Vestfold og Telemark 28.02.2022.
Jf. lov av 7. juni 1996 nr. 32 om gravplasser, kremasjon og gravferd (gravplassloven) § 21 (1), § 8 (1) og § 14 (1) og forskrift til lov om gravplasser, kremasjon og gravferd av 10. januar 1997 nr. 16 (gravplassforskriften) § 15a (4), jf. gravplassloven § 14 (1) og § 21 (1).

**§1. FORVALTNING**

Gravplassene i Kragerø kommune er underlagt Kragerø kirkelige fellesråd administrasjons- og myndighetsområde.

**§2. DEFINISJONER**

Gravplassmyndighet: Kragerø kirkelig fellesråd under utøvelse av sitt forvaltningsansvar for gravplassene i Kragerø kommune, jf. gravplassloven med forskrift.

Fri grav: Grav som gravplassmyndigheten har tildelt en avdød person fra kommunen som det ikke betales festeavgift for i fredningstiden.

Festet grav: Grav som festes mot betaling av avgift.

Festet gravsted: Flere kistegraver som er festet sammen.

Urnegrav: Grav til askeurne med plass til fire urner, jf. gravplassforskriften § 14. Dette gjelder ikke *§ 8 Navnet minnelund* hvor det med urnegrav siktes til grav med plass til én urne.

Kistegrav: Grav som ivaretar forskriftens krav til størrelse for gravlegging av kister. I en kistegrav kan det også gravlegges urner.

Fredningstid: Tidsrom fra siste gravlegging til graven kan tas i bruk igjen til ny gravlegging.

Festetid: Tiden det er avtalt å feste en grav for.

Ansvarlig for grav: Den som er ansvarlig for en fri grav.

Fester: Den som står som part i en festeavtale.

Anonym minnelund: Gravfelt for anonyme graver. Feltet kan ha et felles minnesmerke uten opplysninger om hvem som er gravlagt.

**§ 3. GRAVPLASSTILHØRIGHET**

For alle kommunens gravplasser utenom Jomfruland:Avdøde personer som bor i kommunen kan gravlegges på hvilken som helst av gravplassene i kommunen. Det forutsettes imidlertid at det på den aktuelle gravplassen finnes ledige graver.
De har rett til fri grav såfremt graven blir tilvist.
Avdøde personer som på grunn av sykdom eller pleietrengende årsaker har bodd i en annen kommune mot slutten av livet, betraktes på samme måte som kommunens egne innbyggere, og har rett til fri grav såfremt graven blir tilvist.

Jomfruland kirkegård:
På Jomfruland kirkegård er det bare personer med folkeregisteradresse Jomfruland som kan gravlegges i kiste. For andre med særskilt tilknytning til øya, kan det søkes fellesrådet om urnenedsettelse.

Avdøde personer fra andre kommuner kan gravlegges i kommunen mot at kostnadene ved gravferden og avgift som ved feste av grav betales.

**§ 4. FREDNINGSTID OG FESTETID**
Fredningstid for kistegraver er 20 år.
Fredningstid for urnegraver er 20 år.
Festetid er 10 år.

**§5. FERDSEL PÅ GRAVPLASSEN**

Besøkende skal så vidt mulig ferdes gående, jf. gravplassforskriften § 9 (2). Gravplassforvaltningen kan etter søknad gi kjøretillatelse ved dokumentert sykdom/forflytningshemming. All kjøring skal skje ekstra hensynsfullt.

**§ 6. FESTE AV GRAV**
Når kistegrav skal tas i bruk er det anledning til å feste en grav ved siden av, og etter søknad til gravplassmyndigheten for en ekstra grav i tillegg når behovet tilsier det.
Når festetiden er ute kan gravstedet festes for nye 10 år. Når det er gått 60 år etter siste gravlegging kan festet ikke fornyes uten etter spesielt samtykke fra gravplassmyndigheten.
I god tid før festetiden er ute skal festeren varsles. Er festet ikke blitt fornyet innen seks måneder etter forfall, faller graven/gravstedet tilbake til gravplassen.
Ved feste av særskilt/innrammet gravsted betales festeavgift for hele gravstedet.

Innbetalt festeavgift betales kun tilbake hvis tilbakebetaling følger av bindende rettsregler eller det foreligger særlige grunner.

Ingen kan gravlegges i festet gravsted uten festerens samtykke. Dersom den ansvarliges eller festerens samtykke til bruk av festet grav ikke kan innhentes, kan gravplassmyndigheten ta avgjørelse om gravlegging.

Fester plikter å melde adresseforandring.

**§ 7. GRAV OG GRAVMINNE**
Ved åpning av grav kan jord legges på omkringliggende graver og gravutstyr midlertidig flyttes. Gravplassmyndigheten vil sørge for istandsetting igjen og vil dertil besørge graven planert og tilsådd med gress etter gravlegging. Montering av gravminne kan først skje etter at gravplassmyndigheten har godkjent gravminnet og merket stedet der det skal stå. Det kan ikke settes opp tidligere enn 3 måneder etter gravlegging av kiste. Gravminne på urnegraver kan settes opp umiddelbart etter urnenedsettelsen.
På nytt festet gravsted plasseres gravminne i bakkant av den graven som er tatt i bruk og blir stående så lenge graven er festet.
Gjenstander og bilder av porselen, fajanse, marmor og lignende må være innfelt i gravminnets front og ikke stikke ut over gravminnets øvrige kanter. Lykt plasseres i fronten av gravminnet, og må kunne demonteres. Den plasseres minst 15 cm over sokkel eller terreng, og må ikke stikke ut over gravminnets kant i side og høyde.

For Jomfruland kirkegård gjelder i tillegg at det bare kan anvendes materialer i gravminnet som er særegne for Jomfruland, slik som rullestein eller trematerialer som er gjort bestandige fortrinnsvis etter lokal metode.

**§ 8. PLANTEFELT**
Foran gravminnet er det anledning til å opparbeide et plantefelt i høyde med bakken omkring. Det må ikke være bredere enn gravminnets bredde, men kan i alle tilfeller være opp til 60 cm bredt. Det kan ikke stikke lengre frem enn 60 cm, målt fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.
Det er ikke anledning til å bruke faste dekorgjenstander som blomsterurner, lykter mv. i plantefeltet. Det er anledning til å tenne stearinlys og oljelampe i plantefeltet på graven, men slike, og andre løse dekorgjenstander skal fjernes etter bruk. Dekorgjenstander som kommer inn under spesialavfall, kan ikke kastes på gravplassen, men må av den enkelte kastes på godkjent sted.

Det er anledning til å ramme inn plantefelt med delt steinkant eller bedplate som er minst 4,5 cm tykk, og som flukter med bakken. Det er ikke anledning til å ramme inn plantefeltet med kulestein eller hekk. Dersom det ikke er aktuelt å ha plantefelt, skal det være gressbakke på alle sider av gravminnet.

Gravplassbetjeningen vil fjerne det som strider mot vedtektene.

Det er ikke anledning til å opparbeide eget plantefelt for grav i anonym minnelund. Det er anledning til å legge ned blomster og tenne gravlys ved gravminnet på minnelunden.

**§ 9. PLANTEMATERIALE**
Planter, kranser og liknende materiale som brukes ved gravferd eller ved pynting av grav og som ender som avfall, skal i sin helhet være kompostèrbart.

**§ 10. STELL AV GRAV**
Enhver ansvarlig for frigrav eller gravfester har rett og plikt til å stelle den grav vedkommende har ansvar for. Plantefelt som ikke beplantes eller stelles skal tilsåes av den ansvarlige, eller vil bli tilsådd av gravplassbetjeningen.
Den ansvarlige eller fester plikter å holde gravminnet sikret og i forsvarlig stand.

Fester har plikt til å sørge for ev. reparasjoner og vedlikehold av murer og innhegninger på særskilte/innrammede gravsteder.

**§ 11. SPESIELLE BESTEMMELSER**
Jf. vedtak i fellesrådet sak 35/2008 og godkjent av Agder og Telemark bispedømmeråd i brev av 18.6.2010, er det ikke anledning til å sette ned kister, kun urner, i særskilte/innrammede gravsteder.
Størrelsen på kistegrav, jf. § 13 i forskriften, kan fravikes på gravplasser i Kragerø kommune som er anlagt før 1.1.1997.
Ved Kragerø kirkegård felt N, barnegraver, gjelder følgende forhold; Graven kan ikke ved senere bruk benyttes til voksengrav. Dimensjonen på gravminnet begrenses til 80 cm høyde, 40 cm brede, 30 cm dybde og totalt 0,04 kbm (maksimalt 120 kg.)

Jf. vedtak i fellesrådet, sak 3/21, 11/21 og 16/21, godkjent av Statsforvalteren i Vestfold og Telemark i brev av 01.09.2021, endres deler av felt A, B og C på Skåtøy/Kalstad kirkegård fra kistegraver til urnegraver.

Det tildeles ikke nye kistegraver på Skåtøy/Kalstad kirkegård. Nye urnegraver tildeles på denne kirkegården.

Ved montering av **nye** gravminner på urnegraver skal gravminnet ikke være høyere enn 80 cm, bredere enn 75 cm og tykkere enn 60 cm, begrenset slik at største høyde x største bredde x største tykkelse ikke overstiger 0,1 m³ og vekten ikke overstiger 150 kg. Jf. gravplassforskriften §23.

**12. BÅREROM**
Bårerom disponeres av gravplassmyndigheten og skal bare brukes til oppbevaring av døde i tida fram til gravferden. Ingen har adgang uten tillatelse fra gravplassmyndigheten. Liksyning kan bare finne sted etter samtykke fra den som sørger for gravferden og er de ansatte uvedkommende.

**§ 13. NÆRINGSVIRKSOMHET**
Næringsvirksomhet som ønsker å drive virksomhet på gravplassen skal innhente tillatelse fra gravplassmyndigheten. Tillatelsen kan tilbakekalles dersom vedkommende ikke retter seg etter de regler som gjelder. Slik virksomhet kan bare omfatte montering, sikring og vedlikehold av gravminner samt planting og stell av graver.

**§ 14. ARBEID PÅ GRAVPLASSENE**

Anleggs- og vedlikeholdsarbeid skal skje hverdager i arbeidstiden (kl. 07:00-17:00) og må ikke utføres på søndager, helligdager eller offentlige høytidsdager. Intet arbeid på gravplassen må være til sjenanse for seremonier eller rituelle handlinger på gravplass eller bygning på gravplass. Næringsdrivende kan kun kjøre på gravplassen i den grad det er nødvendig for å utføre arbeidet. Slik kjøring skal skje ekstra hensynsfullt.

**§ 15. IKRAFTTREDELSE OG OPPHEVELSE AV ELDRE VEDTEKTER**

Denne forskrift om gravplassvedtekter trer i kraft fra 1.4.2022

Fra samme tid oppheves vedtekter 1.5.2017 for gravplassene i Kragerø kommune, Vestfold og Telemark.